|  |  |  |  |  |
| --- | --- | --- | --- | --- |
|  |  | **РЕПУБЛИКА СРБИЈА**  **АУТОНОМНА ПОКРАЈИНА ВОЈВОДИНА** |  | **ФОНД ЗА ИЗБЕГЛА, РАСЕЉЕНА ЛИЦА И ЗА САРАДЊУ СА СРБИМА У РЕГИОНУ** |

На основу члана 3. и члана 16. Одлуке о оснивању Фонда за избегла, расељена лица и за сарадњу са Србима у региону (''Службени лист Аутономне покрајине Војводине'', број 66/20 - измене и допуне), **Фонд за избегла, расељена лица и за сарадњу са Србима у региону** расписује

**ЈАВНИ ПОЗИВ**

ЗА ФИНАНСИРАЊЕ И СУФИНАНСИРАЊЕ ПРОЈЕКАТА И ПРОГРАМА ОРГАНИЗАЦИЈА СРБА У РЕГИОНУ

**I**

Јавни позив се расписује ради доделе средстава за реализацију пројеката од значаја за припаднике српског народа који живе у земљама у региону.

На основу Одлуке о оснивању Фонда за избегла, расељена лица и за сарадњу са Србима у региону под земљама у региону подразумевају се Република Словенија, Република Хрватска, Босна и Херцеговина, Црна Гора, Република Северна Македонија, Румунија, Република Албанија и Република Мађарска.

Фонд ће финансирати/суфинансирати пројекте и програме у следећим областима:

* 1. истраживање, прикупљање, очување, обрада, документовање, презентовање и промовисање културног наслеђа српског народа у региону;
  2. обележавање јубилеја везаних за значајне личности и историјске догађаје;
  3. едукација и промоција знања о значају и вредновању традиционалног народног стваралаштва Срба за очување идентитета и посебности заједнице;
  4. иницирање и подржавање активности које су усмерене на чување и неговање српског језика и ћириличког писма, као и чување и неговање српског културног, етничког и верског идентитета;
  5. иницирање и подржавање активности опремања и унапређивања капацитета организација, фондација и локалних заједница Срба у региону.

**II**

Право да добију средства, у наведеним земљама, имаjу удружења, организације и фондације Срба које у земљама у региону организују програме од значаја за српски народ.

Подносиоци пријаве морају бити регистровани у земљама које су обухваћене Јавним позивом (чл. I ст. 2 Јавног позива).

Предлагач може поднети пријаву само за jедан проjекат.

**III**

Укупан износ средстава који се додељује износи **3.000.000,00 динара**. **Најмањи износ средстава** који се може одобрити по пројекту износи **50.000,00 динара**, док **највећи износ средстава** по пројекту износи **350.000,00 динара**.

**IV**

Обавезна документација приликом аплицирања на Јавни позив подразумева:

1. попуњену и оверену пријаву
2. детаљно образложен пројекат
3. детаљну спецификацију трошкова
4. доказ о регистрацији подносиоца пријаве
5. статут подносиоца пријаве
6. писмене препоруке од правних или физичких лица која су меродавна у области за коју се подноси пријава (минимум две препоруке)
7. подносилац пријаве регистрован ван територије Републике Србије треба да достави упутство о уплати на девизни рачун отворен код пословне банке са јасно назначеним SWIFT и IBAN кодом
8. изјаву o прихватању обавезе потписника/корисника средстава Фонда за избегла, расељена лица и за сарадњу са Србима у региону.

**V**

Јавни позив је отворен **од 15. марта до 15. априла 2021. године.**

Документација се не подноси у оригиналу, осим пријаве, већ се прилаже фотокопија тражених докумената, с тим што Фонд задржава право да пре потписивања уговора затражи оригинал додатне документације на увид. Фонд не враћа примљену документацију, већ се она чува у архиви Фонда.

Пријава у виду прописаног обрасца може се преузети са сајта: [www.fondirpvojvodine.rs](http://www.fondirpvojvodine.rs).

**Пријаву са траженом документацијом слати искључиво поштом у затвореној коверти на адресу: Фонд за избегла, расељена лица и за сарадњу са Србима у региону, Булевар Михајла Пупина 25, 21 000 Нови Сад, са назнаком „Јавни позив за финансирање и суфинансирање пројеката и програма организација Срба у региону“.**

За све додатне информације корисници се могу обратити Фонду за избегла, расељена лица и за сарадњу са Србима у региону, на број телефона: 021 4754295 или на имејл: [uprava@fondirpvojvodine.rs](mailto:uprava@fondirpvojvodine.rs).